b'\n_START_ARTICLE_\n\xc5\xa0io Aragvispireli\n_START_PARAGRAPH_\n\xc5\xa0io Aragvispireli (georg. \xe1\x83\xa8\xe1\x83\x98\xe1\x83\x9d \xe1\x83\x90\xe1\x83\xa0\xe1\x83\x90\xe1\x83\x92\xe1\x83\x95\xe1\x83\x98\xe1\x83\xa1\xe1\x83\x9e\xe1\x83\x98\xe1\x83\xa0\xe1\x83\x94\xe1\x83\x9a\xe1\x83\x98) oli \xc5\xa0io Dedabri\xc5\xa1vilin (georg. \xe1\x83\xa8\xe1\x83\x98\xe1\x83\x9d \xe1\x83\x93\xe1\x83\x94\xe1\x83\x93\xe1\x83\x90\xe1\x83\x91\xe1\x83\xa0\xe1\x83\x98\xe1\x83\xa8\xe1\x83\x95\xe1\x83\x98\xe1\x83\x9a\xe1\x83\x98, 14. joulukuuta 1867 \xe2\x80\x93 2. tammikuuta 1926) k\xc3\xa4ytt\xc3\xa4m\xc3\xa4 nimimerkki. H\xc3\xa4n oli georgialainen kirjailija, jonka suositut kertomukset k\xc3\xa4sitteliv\xc3\xa4t protestia sosiaalista ep\xc3\xa4tasa-arvoisuutta vastaan, sorrettujen talonpoikien, k\xc3\xa4skyl\xc3\xa4isten ja turmeltuneiden aatelisten todellisuutta sek\xc3\xa4 kamppailua yksil\xc3\xb6n onnellisuuden ja sosiaalisten dogmien v\xc3\xa4lill\xc3\xa4.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nH\xc3\xa4n syntyi papin perheeseen Du\xc5\xa1etin l\xc3\xa4hell\xc3\xa4 ja aloitti opiskelun Tbilisin teologisessa seminaarissa vuonna 1883. Vuonna 1887 h\xc3\xa4net erotettiin seminaarista kapinallisten aatteidensa vuoksi, mutta h\xc3\xa4net laskettiin takaisin vuonna 1889. Vuosina 1890\xe2\x80\x931895 h\xc3\xa4n opiskeli Varsovan el\xc3\xa4inl\xc3\xa4\xc3\xa4ketieteellisess\xc3\xa4 koulussa ja osallistui maanalaisen opiskelijaliikkeen toimintaan. Ven\xc3\xa4j\xc3\xa4n keisarikunnan poliisi pid\xc3\xa4tti h\xc3\xa4net, koska h\xc3\xa4n oli perustanut Varsovassa "Georgian vapauden liiton". My\xc3\xb6hemmin Aragvispireli ty\xc3\xb6skenteli Tbilisin teurastamossa el\xc3\xa4inl\xc3\xa4\xc3\xa4ketieteellisen\xc3\xa4 tarkastajana, kunnes h\xc3\xa4net erotettiin h\xc3\xa4nen paljastettuaan tietoja saastunutta sianlihaa koskeneessa skandaalissa. Aragvispireli toi oman ty\xc3\xb6kokemuksensa vuonna 1895 kirjoittamaansa novellisarjaan ja nousi pian suosituksi. Yksi h\xc3\xa4nen parhaista tarinoistaan, Mitsaa (georg. \xe1\x83\x9b\xe1\x83\x98\xe1\x83\xac\xe1\x83\x90\xe1\x83\x90, "se on maa"), ilmestyi vuonna 1901. Se kertoo georgialaisesta vangista, joka l\xc3\xa4hetet\xc3\xa4\xc3\xa4n maanpakoon Siperiaan ja surmataan siell\xc3\xa4, koska h\xc3\xa4n kielt\xc3\xa4ytyy heitt\xc3\xa4m\xc3\xa4st\xc3\xa4 pois s\xc3\xa4killist\xc3\xa4 georgialaista maata, jota h\xc3\xa4n on s\xc3\xa4ilytt\xc3\xa4nyt hautaansa varten._NEWLINE_Aragvispireli liitti ajan eurooppalaisia vaikutteita, erityisesti Maupassantia ja Przybyszewskia, kansalliseen primitiivist\xc3\xa4 ihannoivaan perinteeseen, joka oli tyypillinen Georgian yl\xc3\xa4maiden kirjailijoille, kuten Aleksandre Qazbegille. N\xc3\xa4ytelm\xc3\xa4ss\xc3\xa4\xc3\xa4n \xc5\xa0io tavadi (georg. \xe1\x83\xa8\xe1\x83\x98\xe1\x83\x9d \xe1\x83\x97\xe1\x83\x90\xe1\x83\x95\xe1\x83\x90\xe1\x83\x93\xe1\x83\x98, "prinssi \xc5\xa0io") vuonna 1905 h\xc3\xa4n omaksui symbolistisen n\xc3\xa4k\xc3\xb6kulman Georgian historiaan, mutta teos ei menestynyt. H\xc3\xa4nen menetynein teoksensa, romaani Gabzaruli guli (georg. \xe1\x83\x92\xe1\x83\x90\xe1\x83\x91\xe1\x83\x96\xe1\x83\x90\xe1\x83\xa0\xe1\x83\xa3\xe1\x83\x9a\xe1\x83\x98 \xe1\x83\x92\xe1\x83\xa3\xe1\x83\x9a\xe1\x83\x98, "murtunut syd\xc3\xa4n") vuodelta 1920, on tunteellinen satu, joka kertoo prinsessan ja kultasep\xc3\xa4n rakkaudesta. Jopa neuvostokriitikot, jotka olivat jatkuvasti hy\xc3\xb6k\xc3\xa4nneet Aragvispirelin kolkkoa ekspressionismia vastaan, ylistiv\xc3\xa4t sit\xc3\xa4. H\xc3\xa4n ei juuri kirjoittanut my\xc3\xb6hemm\xc3\xa4ll\xc3\xa4 i\xc3\xa4ll\xc3\xa4.'